Bħal ma hu tipiku ta' ħafna bliet, tal-inqas dawk Ewropej, Riga hi mibnija fuq żewġ naħat ta' xmara, id-Daugava, b'numru ta' pontijiet jgħaqqdu ż-żewġ partijiet. Fit-tieni ġurnata qsamt għan-naħa l-oħra minn fejn kont alloġġjat qrib iċ-ċentru storiku. Sebaħ griż u kiesaħ… mhux xi sorpriża għall-ħarifa, anzi kont ixxurtjat li ma kinitx ix-xita. Kont qed insegwi mappa mmarkata b'numri li juru postijiet ta' interess fil-belt, u ddeċidejt li ndurhom jekk jista' jkun kollha. L-ewwel post ta' interess kien il-librerija nazzjonali tal-Latvja, kompluta ftit biss ta' snin ilu, fl-eqqel tal-kriżi ekonomika dinjija, magħmula b'disinn mhux tas-soltu li l-kritiċi, li qiesu l-proġett bħala kapriċċ, kienu qabbluh ma' graff li timmarka l-prestazzjoni ekonomika tal-pajjiż, li waslet f'quċċata u qabdet triq għan-niżla sal-qiegħ. Il-mixja għaddietni maġenb mużew tal-ferroviji u, wara, park jew ġnien imdaqqas b'monument tipiku Sovjetiku li jfakkar tmiem it-tieni gwerra dinjija, bi statwi enormi, ovvjament ta' figuri li jirrappreżentaw il-mitiku "ħaddiem". Ftit wara ġejt fi stazzjon tal-ferrovija mal-linja li tagħti għal post ta' villeġġatura ħdejn il-baħar, Jurmala. Hawnhekk kien hemm mafkar tal-era Sovjetika, did-darba ħafna aktar kritiku ta' dak il-perjodu. Kien hemm vagun ta' ferrovija milli kienu jintużaw biex jiddeportaw Latvjani lejn postijiet imbiegħda fl-Unjoni Sovjetika. Kien hemm lapidi b'ċifri u tagħrif dwar it-"terrur Komunist", inkluż dwar kemm ġew iddeportati u mietu Latvjani fis-sebgħin sena li damu taħt dak ir-reġim. Għaddejt qrib knejjes ta' diversi reliġjonijiet, il-biċċa l-kbira denominazzjonijiet Kristjani… knisja Luterana, oħra Kattolika, Ortodossa… ma niftakarx li rajt moskeji jew sinagogi (ħlief il-fdalijiet ta' sinagoga mwaqqa' n-naħa l-oħra tax-xmara). Għaddejt maġenb sptar u kien il-ħin tal-viżitaturi għax kien hemm kwantitajiet ta' nies, il-biċċa l-kbira xjuħ, bi fjuri jew affarijiet tal-ikel biex jieħdu lill-pazjenti. Kienet parti tal-belt pjuttost bieżla, għalkemm imbiegħda miċ-ċentru, fejn hemm ukoll suq tal-ikel ġo bini, qisu daqsxejn is-suq tal-Belt. Hemmhekk xtrajt xi pastini u ordnajt qisha kaboċċa moqlija li għoġbuni ħafna, għalkemm din tal-aħħar b'konsegwenzi diġestivi li aktar tard matul il-ġurnata wasslu għal stat ta' emerġenza (ejja ngħidu li għaddiet b'wiċċ il-ġid, imma bl-eżatt…). Is-suq l-antik Il-mawra li dawritni l-mappa ħaditni f'lokalità antika mibnija kollha kemm hi bl-injam. Din kienet żona naqra mitluqa, bi djar abbandunati u hekk. Ħadt ir-ruħ meta warrabt minn hemm. Komplejt miexi, minn ġo skema ta' djar soċjali, x'aktarx minn żmien is-Sovjetiċi wkoll, maġenb torri kbir fejn jinħażen l-ilma, madwar ġnien botaniku li kien magħluq biex isiru xi xogħlijiet fih, u lejn park fejn hemm l-aktar post għoli f'Riga. Xejn speċjali fir-realtà għax Riga hija belt kważi ċatta, imma kien inevitabbli li hemmhekk niġbed ritratt tad-dell tiegħi stess, "delfie"… Torri tal-ilma L-ogħla post ġewwa Riga Lura lejn iċ-ċentru storiku għaddejt minn fuq pont ieħor, maġenb promontorju b'supermarkets u vilel sbieħ tal-villeġġatura. Għaddejt minn quddiem kastell li jservi bħala l-palazz presidenzjali, imdawwal bix-xemx nieżla, bil-bandiera tal-Latvja tperper fl-għoli fuq il-bejt. Kont qlajt saqajja ġurnata sħiħa nimxi!